|  |
| --- |
|  |



|  |  |
| --- | --- |
| **TALLINNA TEHNIKAÜLIKOOL**  |  |
|  |  |
| Ehitajate tee 519086 TallinnRg-kood 74000323 | Tel 620 2002E-post info@taltech.eewww.taltech.ee |

Hr Raul Siem Teie 18.08.2020 nr 2-2/20-0290/5115

Majandus- ja Kommunikatsiooniministeerium

Minister

info@mkm.ee Meie 14.09.2020 nr 11-19/1238-2

**Tallinna Tehnikaülikooli sisend Eesti kosmoseobjektide seaduseelnõu väljatöötamise kavatsusele**

Lugupeetud härra Siem

Täname Teid edastatud Eesti kosmoseobjektide seaduseelnõu väljatöötamise kavatsuse (VTK) eest. Eesti liikmelisus Euroopa Kosmoseagentuuris, Eesti Kosmosebürooga seotud arengud, Eesti kosmosepoliitika ja-programm 2020-2027 ning meie satelliidiprojektid on näited sellest, et kosmosevaldkond on muutumas järjest aktuaalsemaks, mistõttu peaksime mõtlema sellele, kuidas kasutada sellest tulenevat teadus-ja ettevõtluspotentsiaali.

Mõistame, et valdkonna areng toob endaga kaasa vajaduse teatud regulatiivse raamistiku järgi ning leiame, et VTK on hea algatus vastavasisuliste arutelude pidamiseks ja valikute tegemiseks. Kuna tegemist on alles esimeste sammudega seadusloome protsessis, siis ka meie allpool toodud seisukohad on üldisema iseloomuga.

1. Toetame kavatsust alustada Eesti kosmoseobjektide registreerimise, juhtimise ja järelevalve seaduse väljatöötamisega, et luua valdkonnas tegutsevatele isikutele õigusselgus ning määratleda vajalikud protseduurid. Tekkiv seadus aitab maandada ka võimalikud tekkivad riskid. Oluline on kogu ahela (registreerimine, juhtimine ja järelevalve) ulatuses leida tasakaal kohustuste ja õiguste vahel, et üle-reguleerimine ei takistaks kosmose kui uue valdkonna arengupotentsiaali.

2. Toetame Ühinenud Rahvaste Organisatsiooni (ÜRO) avakosmose lepingu ratifitseerimist ning vastutuse ja registreerimise konventsiooniga liitumist ja nende ratifitseerimist. Ühtlasi toetame Eesti liitumist ÜRO kosmose rahumeelse kasutamise komitee (COPOUS) tööga.

3. Toetame ideed töötad välja e-teenus kosmoseobjektide registreerimise, juhtimise ja järelevalve korraldamiseks. Väljatöötatav e-teenus peaks olema kasutajasõbralik, et administratiivne koormus selle kasutamisel oleks võimalikult väike. Selline lähenemine aitaks kaasa kogu sektori arengule ning annaks paremad võimalused lahenduse skaleerimiseks ka teistele turgudele.

4. Kosmoseobjektide registreerimise, juhtimise ja järelevalvega seotud kulud ettevõtjatele, teadusasutustele ja teistele osapooltele peaksid olema mõistlikud. Tekkiv finants- ja halduskoormus ei tohiks pärssida osapoolte huvi ja võimalusi valdkonnas tegutsemiseks, arvestades sellega, et tegemist on niigi väga ressursimahuka sektoriga, mis eeldab suuri kulutusi teadus- ja arendustegevusele.

5. Juhime tähelepanu sellele, et seadus peab andma satelliidi omanikele ja operaatoritele õiguskindlust ka selle suhtes, mis andmeid (näiteks kosmoseobjektile saadetud käske) tuleb jagada riigiga ja mis moel seda tegema peaks.

Soovime ka edaspidi olla kaasatud seaduseelnõu väljatöötamise etappides, et ühelt poolt jagada TalTechi satelliidiprogrammi kogemusi ning teiselt poolt rääkida kaasa juba detailsemate küsimuste osas.

Lugupidamisega

(allkirjastatud digitaalselt)

Sven Illing

ettevõtlusprorektor

Aleksander Vukkert

620 3628, aleksander.vukkert@taltech.ee